Cherpan:MANDI DARAH
Tusun Ketiga     “OH enti semua perengka nya genap bisi nadai ketimpang, udah penuh mih adat pemali nya diisi seduai iya enggau kita mayuh. Nya alai nadai penyalah mih seduai iya jadi melaki bini. Sapat mih seduai iya ulih kita. Bunuh mih jani dua iku nya. Siku jani nya dibunuh kita ba kaki tangga lalu siku disayat kita di ai ditu awakka darah jani nya lagi alai seduai iya mandi.  Enti nya udah dikereja, nadai mih menua tu tau kudi tau bebali agi. Udah pukas mih seduai iya ari  pengudi; udah diseliahka seduai iya ari pengamah. Seduai ke jadi nya nadai mali agi lalu chelap lindap, gayu guru nguan menua,” ku orang nya. “Bah sapa nuan nya dih laban kami nadai meda nuan mua mata?” ku Aki Jang. “Aku tu Apai Puntang Raga!” ku orang nya madahka diri. Sereta orang nya tembu bejaku, orang nya lalu mansutka diri ari endur iya ke belalai. Orang tekenyit meda nya tak Apai Abat. Padu iya ke ngeluluka diri nyadi Apai Puntang Raga. Apai Abat pan udah bengepan genap nadai ketimpang. Lempus pengawa nya tadi, pengawa ti dianti Johnny seduai Jane nyau datai. Seduai iya muka ngepan asal Iban lalu begari ngena pekayan selama. Seduai iya lalu nurun ke ai nengah tangga ke udah disendiaka sambil bepegai ba lalau ti udah dibalut enggau pua kumbu. BERETA NYELAM AMPUH PALA  Aki Jang pan lalu nyayat jani nya. Darah jani nyau perebensang engkujuh ke ai ngasuh ai dia nyau mirah. Johnny seduai Jane bepegai jari lalu bereta nyelam ampuh pala ba alam ai begulai enggau darah jani nya tadi. Darah jani nya mih ke tanda seduai iya udah diintu enggau adat besapat di ai. Darah jani nya mih jadi genselan ti ngupas penti pemali ti merekuh seduai ketegal ke jadi salah serak, tanah anak jadi enggau ibu. Orang ti betatam di tebing betempap jari bela gagaka pemujur pengawa besapat di ai. Johnny seduai Jane lalu mandi bekirah sambil orang ke udah dipanahka nyayat jani siku da agi di darat. Sida nya ngerinan jani nya ngagai kaki tangga ti alai iya lalu disayat. Pala babi nya lalu ditumbak begulai enggau piring ba kaki tangga dia.  Piring ke bukai, siti ditepu ba teresang ti diujakka ba tebing alai Johnny seduai Jane disapat. Siti di selitka ba pun kayu senentang Apai Puntang Raga ke belalai. Johnny seduai Jane pan mulaika diri sereta orang mayuh ke rumah. Datai di rumah orang berenah makai dikena nembuka pengawa besapat di ai. Udah tembu bebela orang  mulaika diri ngagai alai diri nganti siti da renggat pengawa malam nya iya nya pengerami melah pinang Johnny enggau Jane. Datai di bilik lumur 16, Johnny lama tegenung. Pengawa besapat di ai pagi tadi asai ke diambi mimpi. Runding iya terebai ngagai maya iya enggau Jane terubah betemu. Enda disangka-sangka seduai iya tak mandi darah jani awakka ulih jadi melaki bini. “Aku bisi utai ditanya ngagai nuan Johnny” ku Jane lemai siti lebuh seduai betemu. “Nama nya dih, tak lain munyi nya” ku iya. “Nemu enda ka nuan? Bisi enda ka nuan nanya ngagai apai indai nuan? Pengerindu tua tu buta. Tua betemu lalu bisi ati ke pangan diri tang tua ku sida indai mali jadi. Tua salah serak,” “Udah aku nemu. Bisi sida indai madah. Apai jadi enggau indai aku maya iya gawa di Limbang. Apai lalu ngatur diri ngentap din. BETAMPUNG… Oleh JANTAN UMBAT 
See author's posts
